Energianuuska on nikotiiniton valmiste, joka sisältää usein muun muassa kofeiinia ja muita piristäviä aineita. Kuva: Pekka Peura

Nuuskan myynti on ollut Suomessa kiellettyä vuodesta 1995, mutta nyt energianuuska on raivannut tiensä kauppojen hyllylle.

Kyse on nikotiinittomasta valmisteesta, joka sisältää usein muun muassa kofeiinia ja muita piristäviä aineita.

Ehkäisevän päihdetyön EHYT ry:n Pohjois-Suomen aluekoordinaattori Sinikka Korpela pitää tuotteen markkinoille tuloa huolestuttavana.

”Suurin ongelma on siinä, että sitä myydään Ruotsissa harjoittelunuuskana. Se voi olla portti lapsille ja nuorille kokeilla oikeaa nuuskaa.”

Korpelan mukaan EHYT ry:llä ei ole sellaista tiedossa, että energianuuskan käyttämisestä olisi tullut suuri ilmiö lasten ja nuorten keskuudessa. Riski on kuitenkin olemassa. EHYT ry tekee yhteistyötä koulujen kanssa ympäri maan.

”Joissain tuotteissa mainitaan olevan muun muassa erilaisia vitamiineja, joilla haetaan terveellisyysvaikutelmaa. Joissain on fluoria, ja siitä saattaa tulla mielleyhtymä, että se on hammaslääkäriliiton suosittelemaa.”



Energianuuska katsotaan tupakkalaissa tupakan vastikkeeksi, ja sen vuoksi kyseisen tuotteen mainonta on kiellettyä.

Tupakan vastikkeella tarkoitetaan käyttötarkoitukseltaan tupakkaa vastaavaa, tupakkaa sisältämätöntä nautintoainetta.

Myymistä alaikäisille ei ole kuitenkaan rajoitettu. Elinkeinonharjoittajilla on oikeus rajoittaa itse myyntiä alaikäisille.